לקסוס

**לקסוס** היא חטיבת רכבי היוקרה של יצרנית הרכב היפנית טויוטה. המותג הוצג לראשונה בארצות הברית בשנת 1989. בשנת 2005 החלה טויוטה לשווק את המותג גם ביפן. באותה שנה יוצר הדגם ההיברידי הראשון של החברה.

בסקרים שעורך מכון המחקר J.D. Power and Associates זכתה לקסוס בתואר מותג הרכב האמין ביותר בארצות הברית יותר מ-14 פעמים מאז 1995.

## היסטוריה
### שנות ה-80: פרויקט F1
[שמאל|ממוזער|250px|לקסוס LS400 מודל [1989 – הדגם הראשון של החברה]]
לקסוס תוכננה כרכב יוקרה בעל ביצועי-על, במסגרת תהליך פיתוח חשאי שארך שש שנים. פרויקט הפיתוח כונה F1 כאשר האות F מייצגת את ה-Flagship ("ספינת דגל") והספרה 1 ייצגה את הרצון לייצר מותג שיהיה ראשון בתחום רכבי היוקרה בעולם. הסלוגן השיווקי של לקסוס "The pursuit of perfection" (ובעברית – "המרדף לשלמות") מלווה את המותג מימיו הראשונים.

בשנת 1989 לאחר תהליך פיתוח ממושך שכלל 60 מעצבים, 24 צוותי מהנדסים, 1,400 מהנדסים, 2,300 טכנאים, 220 עובדים נוספים, כ-450 אבות טיפוס ומחקר מקיף בשוק האמריקני, בהשקעה כוללת של יותר ממיליארד דולר – הושלם פרויקט F1 שהגיע לשיאו עם חשיפת 2 הדגמים הראשונים של החברה: בינואר נחשפו בתערוכת הרכב של דטרויט דגם ה-LS400, אשר צויד במנוע V8 חדש בנפח של 4 ליטר. לצידו הוצג דגם ES250 – מכונית סלון בינונית שהתבססה על טויוטה קאמרי. הדגמים הוצאו למכירה במהלך חודש ספטמבר באותה שנה, ובמהלך 4 החודשים הראשונים נמכרו כ-16,300 כלי רכב. בדצמבר 1989 נאלצה החברה לבצע תהליך קריאה לתיקון (ריקול) בכ-8,000 מכוניות, בעקבות תלונות של שני לקוחות בנוגע לבעיות בחיווט והתחממות יתר של נורית הברקס. במסגרת מבצע שנמשך 20 ימים טופלו כלי הרכב על ידי טכנאי החברה באמצעות איסוף, תיקון והשבת הרכבים לבעליהן, לצד הטסת אנשי צוות לטיפול ברכבים במקומות מרוחקים. תגובתה של לקסוס תרמה לביסוס מוניטין החברה בתחום השירות.

### שנות ה-90': צמיחה והתרחבות
שמאל|ממוזער|250px|LX450 ה-SUV הראשון של לקסוס, שהתבסס על הטויוטה לנד קרוזר
שנת 1990 הייתה השנה המלאה הראשונה שבה נמכרו דגמי המוצר והחברה סיימה את השנה עם למעלה מ-63,000 כלי רכב שנמכרו. באותה שנה החל ייצוא של כלי רכב גם לבריטניה, קנדה ואוסטרליה. ביוני 1991 יצא לשוק דגם ה-SC400, רכב ספורט קופה שעשה שימוש במנוע ה-LS400. בספטמבר נוסף דגם ה-SC300 והוצג דגם ES300, שהחליף את ה-ES250. בסיום השנה זכתה לקסוס בתואר רכב היוקרה המיובא הנמכר ביותר בארצות הברית, עם מכירות המסתכמות ב-71,203 כלי רכב. בשנת 1993 הושק דגם ה-GS300, רכב ספורט סדאן, המבוסס על שלדת הטויוטה קראון (Crown), שיצאה לשוק ביפן שנתיים לפני כן. בתערוכת הרכב הבינלאומית של ניו יורק באפריל 1995 הוצג לראשונה ה-LX450 – SUV ספורטיבי, המבוסס על דגם הלנד-קרוזר של טויוטה. הדגם יצא לשווקים בינואר 1996, במקביל ליציאתו של הדור השלישי של דגם ה-ES300. במרץ 1998 יצא לשוק דגם ה-RX300 רכב SUV ללא יכולות השטח שאפיינו את ה-LX. באותו החודש נחשף ה-LX470, דור שני של ה-LX. את שנת 1998 סיימה לקסוס עם גידול של למעלה מ-50% ביחס לשנה הקודמת ומכירות של למעלה מ-156 אלף כלי רכב. בספטמבר 1999 ציינה החברה עשור של פעילות בארצות הברית. חודשיים לאחר מכן, בחודש נובמבר, ציינה החברה את מכירת הרכב המיליון.

### תחילת שנות ה-2000
שנת 2000 התאפיינה בחידוש והוספה של דגמים נוספים – בינואר נחשף הדגם החדש IS300, שמכירותיו החלו בחודש יוני. באפריל נחשף דגם של SC430 קבריולה, בספטמבר החליף ה-GS430 את ה-GS400 ובאוקטובר הושק ב-LS430 המחודש. בסיום השנה חצו מכירות המותג לראשונה את רף 200 אלף הרכבים. ה-GX470 נחשף לראשונה בינואר 2002 והחל להימכר בדצמבר אותה שנה. ב-2004 מכרה החברה את הרכב ה-2 מיליון. באותה השנה הוצגו הדור השלישי של דגמי ה-GS והדור השני של דגם ה-SC430, כמו כן הוצג דגם קונספט של SUV ה-RX400 עם הנעה היברידית.

### המחצית השנייה של שנות ה-2000: שווקים חדשים וטכנולוגיה היברידית
בשנת 2005 הושלמה ההפרדה הארגונית בין לקסוס ובין טויוטה: מחטיבה בתוך טויוטה, הפכה לקסוס להיות חברת בת המנוהלת בנפרד. במקביל, החל שיווק המותג גם ביפן.

בתערוכת הרכב של דטרויט שהתקיימה בינואר 2005 הציגה לקסוס לראשונה את ה-LFA, דגם קונספט של מכונית העל הספורטיבית של החברה. רכב זה נועד להתחרות עם מכוניות-על דוגמת למבורגיני ופרארי.
ימין|ממוזער|200px|RX350- הדור השלישי. הוצג לראשונה בשנת 1998
באפריל באותה השנה החל ייצור ושיווק ה-RX400h, גרסה המשלבת מנוע בנזין ומנוע חשמלי להגדלת עוצמת המנוע, חיסכון בדלק והפחתת פליטה בהשוואה למנועי בנזין. מכירות הדגם הסתכמו בכ-26,000 כלי רכב שנמכרו, רובם בארצות הברית. בעקבות הצלחת המכירות המשיכה החברה לפתח דגמים היברידיים נוספים, וכיום מוצעים כל דגמי החברה גם כרכבים בעלי הנעה היברידית. נכון לשנת 2015 נמכרו 895,330 כלי רכב היברידיים מתוצרת החברה. הדגם הנפוץ ביותר הוא ה-RX400h שנמכר בכ-317 אלף יחידות ברחבי העולם, 286 אלף יחידות מתוכן בארצות הברית. הדגם ההיברידי הנפוץ ביותר ביפן הוא ה-CT200h שנמכר בקרוב ל-50 אלף יחידות.

בשנת 2006 הציגה החברה 2 דגמים נוספים: ה-LS460 וה-LS600h, הרכב ההיברידי הראשון עם מנוע 8 צילינדרים. דגם זה נועד להתחרות עם סדרה S של מרצדס וסדרה 7 של ב.מ.וו. באותה שנה הכריזה החברה על הקמת חטיבת F Sport – חטיבת הביצועים של לקסוס האחראית על ייצור דגמים חזקים וספורטיביים, בדומה לחטיבת AMG במרצדס ו-M בב.מ.וו. דגמים אלו מבוססים על הדגמים הסדרתיים אשר מקבלים שדרוגים בגימור החיצוני והפנימי. חיצונית הם נבדלים בזכות סימול F SPORT וגריל (שבכה) קדמי בעיצוב רשת. בחלק מדגמים אלו, רכיבים נוספים במפרט עוברים שדרוג כגון גלגלים, בלמים, מוטות ייצוב, מתלים ועוד.

בשנת 2007 מכרה החברה בארצות הברית 329,177 כלי רכב. ב-2009 יצא לשוק הדור השלישי של ה-RX350 והדור השני של ה-RX450h. ביולי עברו מכירות דגמי ה-RX בארצות הברית את רף מיליון הרכבים.

### 2010-2019: העשור השני
בתערוכת ז'נבה בשנת 2010 הוצגה לראשונה ה-CT200h – הדגם הראשון של מכונית קומפקטית שיוצר על ידי החברה, מתוך רצון להיכנס לסגמנט המתפתח בו פועלות סדרה 1 של ב.מ.וו ואאודי A3. זהו גם הדגם הראשון שיוצר רק כרכב היברידי. בסיום שנת 2010 הוכתרה לקסוס כרכב היוקרה הנמכר ביותר, תואר שבו זכתה ברציפות במשך 11 שנים. בשנת 2011 איבדה לקסוס את הבכורה לטובת ב.מ.וו.
שמאל|ממוזער|250px|לקסוס LFA – מכונית העל שיוצרה ב-500 עותקים בלבד
בינואר 2011 החלו להימכר דגמי ה-LFA הראשונים בארצות הברית. מכונית העל הספורטיבית, שיוצרו ממנה רק 500 יחידות, נמכרה במשך שנתיים עד דצמבר 2012.

שנת 2012 התאפיינה בעדכון של מספר דגמים ותיקים: בפברואר יצא לשוק הדור הרביעי של ה-GS350, באפריל הוצג הדור השישי של דגם ה-ES הכולל עדכון לדגם ה-ES350 ודגם היברידי חדש- ES300h, במאי נחשף דגם היברידי חדש – GS450h. ביולי הוצגו 3 גרסאות חדשות לדגם ה-LS המפואר: LS460L, LS460 ו-LS460 F-Sport. בנוסף, הציגה החברה 2 רכבי קונספט ממשפחת ה-LF: בינואר הוצגה בדטרויט ה-LF-LC ובספטמבר הוצג בפריס דגם ה-LF-CC.

בשנת 2014 נוסף דגם חדש לקטגוריות הקרוסאוברים של החברה, ה-NX. הדגם אופיין בעיצוב חיצוני בולט לעין וצויד במנוע בעל מגדש טורבו, מנוע הטורבו הראשון שנעשה בו שימוש בדגמי החברה. שינויים אלו ביטאו את השינוי בגישה המסורתית של לקסוס, שהחליטה לפנות לקהלי יעד חדשים וצעירים לרבות פנייה לשוק האירופי.

בשנת 2015, לקסוס הציגה לראשונה את מערכת הבטיחות שלה "+Lexus Safety System", עם השקת הדור הרביעי של ה-SUV לקסוס RX. באוגוסט 2015 לקסוס חשפה סקייטבורד מרחף (Hoverboard) בשם “Slide”, שהפך אותה ליצרנית הרכב הראשונה שזוכה בפרס "הבידור הטוב ביותר" בתערוכת העיצוב במילאנו, איטליה. באוקטובר 2015 חנכה החברה מפעל ייצור ראשון בארצות הברית. המפעל הוקם בקנטקי בהשקעה של כ-360 מיליון דולר. מיד לאחר מכן לקסוס הציגה בתערוכת הרכב בטוקיו את דגם הקונספט LF-FC – הראשון אי פעם המבוסס על הנעת מימן.
[טקסט=רכב העל לקסוס LC|ממוזער|לקסוס LC ב[תערוכת הרכב של פריז, 2018.]]
בינואר 2016 לקסוס חשפה בתערוכת הרכב בדטרויט מכונית ספורט חדשה – לקסוס LC. יצור הדגם החל במרץ 2017. בספטמבר 2017, לקסוס השיקה את יאכטת היוקרה הראשונה שלה "לקסוס LY 650", בבוקה ראטון שבפלורידה. כמו כן, הדור השני של מערכת הבטיחות של המותג הוצג יחד עם הדור החמישי של מכונית הפאר לקסוס LS.

בשנת 2018 לקסוס המשיכה להרחיב את היצע דגמי הפנאי-שטח שלה, כאשר היא הציגה את הקרוסאובר האורבני UX בתערוכת הרכב הבין-לאומית של ז'נבה, שווייץ. באותה שנה נפתח הטרקלין "The Loft" של לקסוס בשדה התעופה בבריסל. לאחר פתיחתו, הטרקלין זכה בתואר "טרקלין חברת התעופה המוביל באירופה" במסגרת התחרות היוקרתית World Travel Awards במשך ארבע שנים רצופות.

בפברואר 2019 לקסוס ציינה מכירה של 10 מיליון כלי רכב, מתוכם למעלה מ-1.6 מיליון היברידים. באותה השנה לקסוס הכריזה על החזון החשמלי "Lexus Electrified", יחד עם חשיפת רכב הקונספט החשמלי הראשון LF-30 Electrified בתערוכת הרכב בטוקיו. הדור השלישי של מערכת הבטיחות של היצרן הוצגה עם השקת הדור החמישי של הדגם לקסוס RX. באפריל השיקה לקסוס את המיניוואן הראשון שלה אי פעם – לקסוס LM, בתערוכת רכב בשנגחאי, סין. בסוף השנה הציגה לקסוס 2 גרסאות חדשות לדגמיה: גרסת קבריולה לדגם LC בתערוכת הרכב בלוס אנג'לס – לקסוס LC 500 קבריולה, וגרסת הנעה חשמלית לדגם UX בתערוכת הרכב בגואנגג'ואו, סין – לקסוס UX300e. זהו הרכב החשמלי הראשון של לקסוס המיוצר באופן סדרתי.

### 2020 – הווה: העשור השלישי
שנת 2020 כללה 2 נקודות ציון מרשימות עבור לקסוס: ציון 10 שנים למכונית העל לקסוס LFA, ומכירה של מיליון כלי רכב באירופה. בשנה זו לקסוס הציגה את הדור החמישי של מכונית הדגל שלה לקסוס LS. בדצמבר 2020 לקסוס חשפה טכנולוגיית הנעה 4X4 חדשה – "DIRECT4", המיועדת לשימוש ברכבים חשמליים והיברידיים.
ממוזער|לקסוס +NX 450h
בשנת 2021 לקסוס הציגה את הדור השני של רכב הפנאי-שטח לקסוס NX, ואיתו את גרסת ההנעה "+NX 450h" שהייתה הראשונה של היצרן שמבוססת על יחידת הנעה היברידית נטענת (פלאג-אין). דגם זה הציג גם את הדור הרביעי והעדכני ביותר של מערכת הבטיחות של לקסוס. בשנה זו לקסוס הגיעה לציון דרך נוסף: מכירת 2 מיליון דגמים בעלי הנעה היברידית או חשמלית. בפברואר 2021 נבחר הדגם LC 500 קבריולה לרכב היוקרה הטוב ביותר בתחרות "WOMEN’S WORLD CAR OF THE YEAR AWARDS". במרץ הציגה לקסוס את דגם הקונספט החשמלי "LF-Z Electrified". באוקטובר השיקה לקסוס את הדור רביעי של ה-SUV היוקרתי לקסוס LX. בדצמבר לקסוס חשפה את דגם הקונספט "ROV" – טרקטורון המבוסס על הנעת מימן.

בשנת 2022 לקסוס חשפה את דגם הקונספט החשמלי "Electrified Sport" בפסטיבל "Goodwood Festival of Speed" אשר נערך בבריטניה. דגם זה מייצג את חזון היצרן לרכב ספורט חשמלי עתידי, עם תאוצה מ-0 ל-100 קמ"ש במעט יותר משתי שניות וטווח נסיעה של יותר מ-700 ק"מ. באפריל לקסוס הציגה לראשונה את הדגם "RZ450e – SUV" חשמלי המצויד בצמד מנועים חשמליים בהספק משולב של 313 כ"ס והנעת “Direct4” כפולה. ביוני לקסוס השיקה את הדור החמישי של RX, לראשונה עם גרסת פלאג-אין היברידית (+RX 450h).
ממוזער|לקסוס LBX בצביעה דו-גוונית: Passionate Yellow – Astral Black
ביולי 2023 הציגה לקסוס את הקרוסאובר הקטן ביותר שלה עד כה – לקסוס LBX, בתערוכת הרכב במילאנו.

באוקטובר 2024 נחשפו 2 דגמי קונספט חשמליים חדשים בתערוכת הרכב בטוקיו: לקסוס LF-ZC ולקסוס LF-ZL. בספטמבר 2024 לקסוס שימשה כנותנת החסות הרשמית של פסטיבל הסרטים הבינלאומי ה-81 בוונציה, בפעם השמינית ברציפות. במהלך הפסטיבל, רכבי לקסוס שימשו להסעת שחקנים, במאים וסלבריטאים לאירועי השטיח האדום. בנובמבר 2024 לקסוס הציגה את המיצג "Liminal Cycles" בשיתוף עם סטודיו "Crafting Plastics" במסגרת שבוע האומנות והעיצוב של המוסד לאומנות עכשווית במיאמי, ארצות הברית. המיצג מבוסס על דגם הקונספט החשמלי LF-ZC. בדצמבר 2024 לקסוס חנכה מרכז פיתוח בינלאומי חדש בשימויאמה, יפן. המתקן משתרע על שטח של 650 דונם, ומאחד לראשונה את כלל פעילויות החברה תחת גג אחד. המתחם כולל מסלולי ניסוי מתקדמים המשחזרים תנאי דרך מגוונים מרחבי העולם, מעבדות עיצוב וטכנולוגיה, ומרחבי עבודה משותפים לצוותי לקסוס ו-TOYOTA GAZOO Racing. דגש מיוחד הושם על תכנון סביבתי, כאשר 60% משטח האתר נשמר כשטח ירוק ומבני המרכז שולבו בנוף הטבעי. במרכז הפיתוח מועסקים כ-3,000 עובדים.

## דגמי החברה
** סדאן ו[[האצ'בק]]:**
* **[[לקסוס LS|LS]]** – הדגם הנחשב לספינת הדגל של החברה ומלווה אותה מהיום הראשון. מכונית הפאר המתחרה עם מרצדס S קלאס, סדרה 7 של ב.מ.וו ואאודי A8. הדור הרביעי, שהושק בשנת 2006 כולל את ה-LS460 (מנוע 3.5 ליטר, 386 כוח סוס) ו-LS600h ההיברידית (מנוע 3.5 ליטר+ מנוע עזר חשמלי, 438 כוח סוס). מכונית מסוג זה משמשת כרכב השרד של אלבר השני, נסיך מונקו ושימשה בעבר את נשיא איסלנד לשעבר, אולפור רגנר גרימסון, ראש ממשלת נורווגיה לשעבר, ינס סטולטנבג ואת ראש הרשות המבצעת של הונג קונג, סר דונלד צאנג.
* **[[לקסוס ES|ES]]** – רכב סדאן המיוצר מאז 1989. חולק פלטפורמה משותפת עם הטויוטה קאמרי. דגם זה פונה למחפשים נוחות ויוקרה, בשונה מה-IS, הפונה לנהגים השמים דגש על ביצועים. הדור הנוכחי הוא השישי של הדגם, שהושק בשנת 2012. דגם זה אינו נמכר בישראל.
[ממוזער|220px|לקסוס IS250 בגרסת ה[קבריולה]]
* **[[לקסוס GS|GS]]** – אחד הדגמים הראשונים של לקסוס הנמכר מאז שנת 1993. ה-GS היא מכונית סלון גדולה המתחרה עם מרצדס E קלאס, סדרה 5 של ב.מ.וו ואאודי A6.הדור הנוכחי הוא הדור הרביעי שהושק בדצמבר 2011. הדור השני בדגם היברידי שלה, GS450h, הושק ב-2013. המנוע המשולב מייצר 345 כוח סוס ומציג רמה גבוהה של ביצועים2013.
* **[[לקסוס IS|IS]]** – ספורט סדאן, שיועדה להתחרות עם מרצדס C קלאס, סדרה 3 של ב.מ.וו ואאודי A4. ה-IS הוצגה לראשונה בתערוכת הרכב של דטרויט בינואר 1999 והחלה להימכר בשנת 2000. בשנת 2006 הושק הדור השני, הדור הנוכחי נמכר החל משנת 2013. ה-IS נמכרת בכמה גרסאות: IS200 (מנוע 2 ליטר), IS250 (מנוע 2.5 ליטר), IS300 (מנוע 3.5 ליטר, 255 כוח סוס) ו-IS350 (מנוע 3.5 ליטר, 306 כוח סוס). ה-IS250 ו-IS350 מיוצרות גם בגרסאות קבריולה ובגרסאות ספורטיביות של חטיבת F-Sport. בדור השלישי נוסף דגם היברידי – IS300h בעל מנוע משולב המפיק 223 כוח סוס. בישראל נמכרת כיום רק הגרסה ההיברידית.
* **[[לקסוס HS|HS]]** – דגם סדאן מפואר עם הנעה היברידית. יוצר בין השנים 2009–2018.
* **[[לקסוס CT|CT]]** – האצ'בק עם הנעה היברידית. הוצגה לראשונה בשנת 2011 ועברה מתיחת פנים אחרונה ב-2014. ה-CT מתבססת על יחידת ההנעה של הטויוטה פריוס. מתחרה בקטגוריה מול ב.מ.וו סדרה 1 ואאודי A3. הדגם ההיברידי הנמכר ביותר של לקסוס ביפן עם מכירות של כ-50 אלף כלי רכב מתוך כ-242 אלף שנמכרו ברחבי העולם.

** שטח ופנאי:**
[שמאל|ממוזער|250px|[לקסוס NX200 בתערוכת הרכב של מוסקבה, 2014]]
* **[[לקסוס RX|RX]]** – קרוסאובר שהוצג לראשונה ב-1998, הוא הדגם הנמכר ביותר של לקסוס בארצות הברית לאורך השנים. ה-RX400h הוא הדגם ההיברידי הראשון של החברה וה- RX450h שיוצר החל מהדור השלישי(2009) ואילך מכרן עד היום בלמעלה מ-317 אלף יחידות. באפריל 2015 הוצג הדור הרביעי של ה-RX, הייצור הסדרתי החל ברבעון הראשון של שנת 2016.
* **[[לקסוס LX|LX]]** – רכב SUV גדול של לקסוס, המבוסס על דגם הלנד קרוזר של טויוטה. ה-LX570 הוא הדור השלישי של ה-SUV הנמכר מאז שנת 2008. דגם זה אינו נמכר בישראל.
* **[[לקסוס GX|GX]]** – קרוסאובר בינוני הממוקם בין ה-RX ל-LX ומיוצר מאז נובמבר 2002. דגם זה אינו נמכר בישראל.
* **[[לקסוס NX|NX]]** – קרוסאובר יוקרתי, אשר הושק בסוף 2014 ומיועד להתחרות עם ב.מ.וו X3, אאודי Q5 ואינפיניטי QX50. ה-NX הוא הדגם הראשון של לקסוס המיוצר עם מנוע מוגדש טורבו. בתחילת שנת 2017 הדגם עבר מתיחת פנים שהוסיפה מערכות בטיחות ושינתה את מערכת המולטימדיה.
***[[לקסוס UX|UX]]** – קרוסאובר בינוני שהוצג לראשונה במרץ 2018 בתערוכת הרכב הבינלאומית של ז'נבה. הדגם הוצג עם 2 גרסאות הנעה: UX200 (בנזין) ו-UX250h (הנעה היברידית). בנובמבר 2019 לקסוס הציגה את גרסת ההנעה החשמלית UX300e בתערוכת הרכב בגואנגז'ו, בתור הדגם החשמלי הראשון של המותג אי פעם. עד הצגתו של הדגם LBX, לקסוס UX היה הקרוסאובר הקטן ביותר בהיצע הדגמים של לקסוס. נכון להיום, UX ממוקם בין LBX ל-NX מבחינת הגודל.
***[[לקסוס RZ|RZ]]** – מכונית חשמלית במרכב SUV שהוצגה לראשונה באפריל 2022. הדגם מבוסס על רכב הקונספט החשמלי לקסוס LF-Z. זהו הדגם החשמלי הייעודי הראשון של לקסוס, והדגם החשמלי השני של המותג אחרי UX300e. לקסוס RZ מבוסס על פלטפורמת e-TNGA שפותחה במיוחד לשימוש ברכבים חשמליים, ובעל טווח נסיעה של מעל ל-400 ק"מ.
*'''LBX''' – קרוסאובר קומפקטי היברידי שהוצג לראשונה ביולי 2023 במילאנו, ומוצע ב-5 רמות גימור שונות. זהו הדגם הראשון של לקסוס המבוסס על פלטפורמת TNGA-B, והקרוסאובר הקומפקטי ביותר של המותג אי פעם. מעט לאחר השקתו, LBX זכה בפרס "רכב השנה" של המגזין הבריטי היוקרתי "WhatCar?".
** ספורט:**
ממוזער|LC500
* **[[לקסוס SC|SC]]** – מכונית ספורט המוגדרת גראן טוריסמו בתצורות קופה וקבריולה (דור שני), יוצרה בין השנים 1991–2010.
* ** [[לקסוס LC|LC]]** – מכונית ספורט GT בתצורת קופה. לרכב מנוע V8 אטמוספירי בנפח 5 ליטר שמפיק 471 כ"ס, או גרסה היברידית עם מנוע בנפח 3.5 ליטר ומנוע עזר חשמלי המפיקים יחד 354 כ"ס. הדגם מתחרה בב.מ.וו סדרה 6 ומרצדס S קופה.
* **[[לקסוס RCF|RCF]]** – מכונית קופה ספורטיבית הכוללת חלק ניכר מהטכנולוגיה שיושמה ברכב העל של לקסוס, LFA. דגם הביצועים הספורטיבי של מכונית הקופה RC. בעל מנוע אטמוספירי V8, בנפח של 5.0 ליטר עם הספק של 477 כ"ס.
* '''LFA''' – מכונית-העל של לקסוס, בעלת 560 כ"ס, שרק 500 יחידות ממנה יוצרו אי פעם.
* '''RC''' – מכונית ספורט בתצורות קופה וקבריולה, כוללת דגם היברידי, מיוצרת מאוקטובר 2014.
**קונספט:**
* '''LF-Z קונספט''' – מכונית קונספט חשמלית מתחילת העידן החשמלי של לקסוס.

## מאפייני הבטיחות
[ממוזער|הלוגו של ה[ארגון להערכת בטיחות של כלי רכב "**[[יורו NCAP]]"**]]
בשנת 2006 השיקה לקסוס את הדור הרביעי של מכונית הדגל של המותג – LS 460, יחד עם ארבע טכנולוגיות בטיחות חדשות שהוצגו לראשונה: מערכת לזיהוי מכשולים, סיוע בהיגוי חירום, מערכת קדם התנגשות מאחור ומערכת לניטור ערנות הנהג. עשור לאחר מכן הוצגה לראשונה מערכת הבטיחות של לקסוס – Lexus Safety System +. מערכת זו התפתחה במהלך השנים, כאשר כל גרסה כוללת יכולות ותכונות משופרות בהשוואה לקודמתה. להלן סקירה של גרסאות המערכת:

**+Lexus Safety System**

הגרסה הראשונית של המערכת הוצגה בשנת 2015 עם השקת הדור הרביעי של לקסוס RX. גרסה זו כללה מערכת קדם התנגשות (PCS), התראה על סטייה מנתיב הנסיעה (LDA), התאמת אורות גבוהים אוטומטית (AHB) ובקרת שיוט דינמית מבוססת חיישני מכ"ם ומצלמה (DRCC). על פי היצרן, המערכת מתמקדת בשלושה תחומים בטיחות קריטיים: זיהוי וצמצום התנגשות חזיתית, שמירה על נתיב הנסיעה בבטחה ושיפור הבטיחות בלילה. גרסה זו יצרה את הבסיס לגישת טכנולוגיות הבטיחות המשולבות של המותג.

**Lexus Safety System+ 2.0**
[ממוזער|לקסוס LS 500 בתערוכת הרכב ב[פרנקפורט, גרמניה. הדגם הציג את הדור השני של מערכת הבטיחות של היצרן.]]
הדור השני של +LLS (ראשי תיבות) הוצג בשנת 2017 עם השקת הדור החמישי של לקסוס LS. היא מתבססת על קודמתה, ומציגה פונקציות נוספות לשיפור הבטיחות: מערכת סיוע לזיהוי תמרורים (RSA), מערכת Lexus Co-Drive המשלבת סיוע אקטיבי בשמירה על נתיב הנסיעה יחד עם בקרת שיוט דינמית ומערכת התרעה על תנועה חוצה מלפנים (Front Cross Traffic Alert) . בנוסף, למערכת קדם התנגשות נוספה התרעה בפני הולכי רגל וסיוע היגוי אקטיבי.

**Lexus Safety System+ 2.5**

הגרסה הבאה של +LLS הוצגה בשנת 2019 עם השקת הדור החמישי של RX. גרסה זו הציגה 3 תכונות חדשות: מערכת התרעה על רכב בשדה ראייה מת (BSM), התרעה בפני תנועה חוצה מאחור (RCTA) ומערכת אורות גבוהים אדפטיביים (AHS) המסוגלת למסך את אזור התאורה של הפנסים באופן סלקטיבי. מערכת קדם ההתנגשות שופרה ונוספה לה התרעה על רוכבי אופניים באור יום. המערכת Lexus Co-Drive שודרגה בכדי לשפר את חווית הנהיגה בנסיעות ארוכות ובתנועה צפופה.

**Lexus Safety System+ 3.0**

הגרסה העדכנית ביותר עד כה הוצגה בשנת 2021 עם ההשקה של הדור השני של NX. גרסה זו כוללת את כל התכונות הבסיסיות של קודמותיה, ומשפרת מספר מערכות: מערכת היגוי החירום שודרגה ומערכת קדם ההתנגשות שודרגה וכעת כוללת יכולת לזהות כלי רכב חוצים והולכי רגל גם בתנאי תאורה לא אופטימליים. גרסה זו מציגה מספר תכונות חדשות:
* סיוע חירום בהיגוי: מסייעת במניעת התנגשויות בנתיב הנסיעה על ידי תמיכה בבלימה ובהיגוי במהלך תמרוני חירום.
* זיהוי רכב מתקרב בפניה שמאלה: מתריעה על תנועה מתקרבת ובולמת באופן אוטומטי בעת פניות.
* זיהוי הולכי רגל או רוכבי אופניים בפניות: מזהה הולכי רגל או רוכבי אופניים בזמן פניות, מתריעה עליהם ובולמת באופן אוטומטי.
* זיהוי רכב מתקרב: שדרוג למערכת קדם התנגשות המסוגלת לזהות התנגשות חזיתית אפשרית, להרתיע עליהן ולבצע בלימה אוטומטית.
* בקרת שיוט דינמית עם ניהול מהירות בפניות: שדרוג לבקרת השיוט הדינמית המאפשרת לשמור על מהירות קבועה גם בפניות.

מאז שנת 2010, כל דגמי לקסוס שנבחנו במבחן הבטיחות של יורו NCAP זכו לציון מקסימלי של 5 כוכבים.

## חזון "Lexus Electrified"
[ממוזער|דגם הקונספט לקסוס LF-Z Electrified, בתצוגה ב[טאיוואן.]]
בתערוכת הרכב היפנית בטוקיו בשנת 2019 הכריזה לקסוס על תוכנית בשם "Lexus Electrified". על פי הכרזת היצרן, עד שנת 2025 מתכננת לקסוס להשיק 20 דגמים חדשים או מחודשים בעלי הנעה חשמלית או היברידית, בהתאם לצורכי המדינות והאזורים השונים ברחבי העולם, כאשר המטרה היא ששיעור המכירות של כלי רכב חשמליים יעלה על זה של כלי רכב המונעים במנועי בנזין. בהתאם לחזון, לקסוס שואפת להשיג נייטרליות פחמנית לאורך כל מחזור החיים של דגמיה – החל מייצור החומרים ועד למיחזור כלי רכב שירדו מן הכביש עד שנת 2050. כחלק מתהליך זה, לקסוס מתכננת להפוך למותג חשמלי לחלוטין עד שנת 2035.

**רכבי קונספט חשמליים שהוצגו כחלק מהחזון**:
* **LF-30 ELECTRIFIED**: הוצג בשנת 2019 בתערוכת הרכב בטוקיו, יחד עם ההכרזה על חזון ה-"LEXUS ELECTRIFIED".
* **LF-Z Electrified**: הוצג בשנת 2021, בתור דגם קונספט שנועד לייצג את הדור הבא של הרכב החשמלי של לקסוס, כאשר בהמשך הדגם RZ בוסס על דגם הקונספט הזה.
* **LF-ZC**: הוצג בשנת 2023 בתערוכת הרכב בטוקיו, בתור דגם קונספט שנועד להמחיש את העתיד של ביצועי הנהיגה, העיצוב והטכנולוגיה של כלי רכב חשמלים. השם מייצג את ראשי התיבות "Lexus Future Zero-emission Catalyst". על פי היצרן, ההשקה של דגם מסחרי המבוסס על LF-ZC צפויה להתרחש בשנת 2026.
* **LF-ZL**: הוצג בשנת 2023 בתערוכת הרכב בטוקיו, בתור דגם קונספט שנועד לבחון את הפוטנציאל של חווית היוקרה ברכבים חשמליים בעתיד. השם מייצג את ראשי התיבות "Lexus Future Zero-emission Luxury".

## לקסוס בישראל
יבוא דגמי לקסוס לישראל החל במהלך שנת 2006 על ידי חברת לקס מוטורס, חברת בת של קבוצת יוניון. כיום מחזיקה החברה 6 אולמות תצוגה בהרצליה, חיפה, ירושלים, נתניה, פתח תקווה ובבאר שבע.

## מכירות בעולם

## תמונות

קובץ:Lexus CT 200h Dynamic Line (ZWA10) – Frontansicht, 28. Mai 2011, Düsseldorf.jpg|לקסוס CT
קובץ:Lexus-HS250h Tungsten Pearl.jpg|לקסוס HS
קובץ:2010-2012 Lexus ES350 -- 01-07-2012.jpg|לקסוס ES
קובץ:Lexus GS 450h F Sport – Frontansicht, 17. Juni 2012, Düsseldorf.jpg|לקסוס GS
קובץ:LS 600h L Verdigris Mica.jpg|לקסוס LS
קובץ:2010 Lexus GX 460 Starfire view1.jpg|לקסוס GX
קובץ:Lexus SC 430 II Facelift front 20100524.jpg|לקסוס SC
קובץ:Lexus LC Convertible Concept Genf 2019 1Y7A5653.jpg|לקסוס LC קבריולה
קובץ:Lexus LX 500d (J300).jpg|לקסוס LX
קובץ:Lexus NX 450h+ (AAZH26) Auto Zuerich 2021 IMG 0444.jpg|לקסוס NX 450h+
קובץ:LEXUS RZ 450e (XEBM15) China (2).jpg|לקסוס RZ 450e
קובץ:Lexus LBX Cool.jpg|לקסוס LBX, רמת הגימור "Cool"
קובץ:Lexus RX 450h+ (AALH16) 1X7A1930.jpg|לקסוס RX 450h+
קובץ:Lexus LFAs 24h-Rennen Nürburgring 2010.jpg|לקסוס LFA במרוץ 24 השעות של נורבורגרינג
קובץ:Lexus Rolex 24 Racing Ganassi racer.jpg|לקסוס במרוץ 24 השעות של דייטונה


## ביבליוגרפיה

* Dawson,Chester (2004). *Lexus: The Relentless Pursuit*. Hoboken, NJ: Jon Wiley & Sons. .
* Long, Brian (2001). *Lexus: The Challenge to Create the Finest Automobile*. Dorchester, Dorset, UK: Veloce Publishing. .
* Mahler,Jonathan (2004). *The Lexus Story: The Behind the Scenes Story of the #1Automotive Luxury Brand in America*. NewYork: Melcher Media. .
* May,Matthew E. (2006). *TheElegant Solution: Toyota's Formula for Mastering Innovation*. Forward by Kevin Roberts. New York: Free Press. . LCCN 2006048411.
* Morgan, James M.; Liker, Jeffrey K. (2006). *TheToyota Product Development System: Integrating People, Process and Technology*. NewYork: Productive Press. 

## קישורים חיצוניים

* 

* אתר לקסוס הבינלאומי

## הערות שוליים

*
קטגוריה:ערכים שבהם תבנית בריטניקה אינה מתאימה
קטגוריה:יצרני רכב יפניים
קטגוריה:מותגי רכב
קטגוריה:טויוטה
קטגוריה:יצרני רכבי יוקרה
קטגוריה:יצרני רכבי ספורט
קטגוריה:מותגים יפניים